

**UPRAVNI ODJEL ZA ZDRAVSTVO,**

**SOCIJALNU SKRB, UDRUGE I MLADE**

**KLASA: 112-02/19-01/4**

**URBROJ: 2198/1-05/1-19-6**

**Zadar, 23. travnja 2019. godine**

Na temelju članka 17. i 19. stavka 1. Zakona o službenicima i namještenicima u lokalnoj i područnoj (regionalnoj) samoupravi («Narodne novine» broj 86/08, 61/11, 4/18 – u daljnjem tekstu: Zakon), pročelnik Upravnog odjela za zdravstvo, socijalnu skrb, udruge i mlade, objavljuje

**UPUTE I OBAVIJESTI KANDIDATIMA**

**koji podnose prijavu na javni natječaj za prijam**

**VIŠEG STRUČNOG SURADNIKA ZA PROVEDBU PRORAČUNA ODJELA**

U „Narodnim novinama“ broj 40/2019 od 19. travnja 2019. godine objavljen je javni natječaj za prijam u službu u Upravni odjel za zdravstvo, socijalnu skrb, udruge i mlade, Odsjek za provedbu proračuna Odjela, viši stručni suradnik za provedbu proračuna odjela, radno mjesto broj 141., a sada 142. iz Pravilnika o unutarnjem redu upravnih tijela Zadarske županije („Službeni glasnik Zadarske županije“ broj 1/18, 2/19), 1 izvršitelj, na neodređeno vrijeme, uz obavezni probni rad u trajanju od tri mjeseca.

Od dana objave javnog natječaja u „Narodnim novinama“ počinje teći rok od 15 dana za podnošenje prijava na javni natječaj. Slijedom navedenog, posljednji dan za podnošenje prijava na javni natječaj je 4. svibnja 2019. godine. Budući rok za podnošenje prijava na javni natječaj završava u dan kad Zadarska županija ne radi, posljednji dan za podnošenje prijava na javni natječaj je prvi slijedeći radni dan, odnosno 6. svibnja 2019. godine Prijava je podnesena u roku ako je prije isteka roka zaprimljena u pisarnici Zadarske županije, Božidara Petranovića 8, 23000 Zadar, a ako je prijava upućena poštom preporučeno ili predana ovlaštenom pružatelju poštanskih usluga kao preporučena pošiljka, dan predaje pošti, odnosno ovlaštenom pružatelju poštanskih usluga smatra se danom predaje javnopravnom tijelu kojem je upućena.

**I. Opis poslova radnog mjesta viši stručni suradnik za provedbu proračuna odjela, radno mjesto broj 141., a sada 142. prema Pravilniku o unutarnjem redu upravnih tijela Zadarske županije („Službeni glasnik Zadarske županije“ broj 1/18, 2/19):**

- obračun i unos podataka za isplatu naknada i/ili ugovora;

- sudjeluje u izradi nacrta prijedloga proračuna i izmjena i dopuna proračuna za tekuću proračunsku godinu i projekcija za slijedeće dvije godine te svih popratnih nacrta prijedloga akata koji idu uz izradu proračuna i projekcije za slijedeće dvije godine;

- sudjeluje u izradi nacrta prijedloga godišnjeg i polugodišnjeg izvještaja o izvršenju proračuna;

- sudjeluje i izradi financijskih izvješća (tromjesečnih, polugodišnjih, godišnjih) u skladu s važećim zakonskim propisima;

- sudjeluje u provedbi i kontroli korištenja decentraliziranih sredstava prema uputama nadređenog službenika;

- sudjeluje u izradi akata prateći zakonske odredbe, programe i mjere Vlade RH i drugih nadležnih tijela iz područja financija;

- koordinira i surađuje s nadležnim institucijama državnim, županijskim, gradskim i općinskim tijelima i službama, te pravnim i fizičkim osobama radu unapređenja stanja na području financija iz djelokruga rada Odjela;

- sudjeluje u pripremi podatka za Državnu reviziju te obrazaca za Ministarstvo financija;

- surađuje s upravnim odjelom za financije i proračun u izvršavanju ugovora o koncesijama u području zdravstva;

- surađuje s drugim upravnim odjelima i ustanova osnivača u prikupljanju podataka za potrebe provedbe nacionalnih strategija iz nadležnosti odjela;

- sudjeluje u praćenju i analizi provedbe Županijske razvojne strategije iz nadležnosti odjela, kontinuirano stručno usavršava na savjetovanjima, radionicama, seminarima, konferencijama.

**II. Podaci o plaći:**

Temeljem članka 8. Zakona o plaćama službenika i namještenika u lokalnoj i područnoj (regionalnoj) samoupravi („Narodne novine“ broj 28/10) plaću službenika, odnosno namještenika u upravnim odjelima i službama jedinica lokalne i područne (regionalne) samouprave čini umnožak koeficijenta složenosti poslova radnog mjesta na koje je službenik odnosno namještenik raspoređen i osnovice za obračun plaće, uvećan za 0,5 za svaku navršenu godinu radnog staža.

Koeficijent složenosti poslova radnog mjesta viši stručni suradnik je 1,99, utvrđen temeljem točke II. Odluke o koeficijentima za obračun plaća službenika i namještenika Zadarske županije utvrđenog pod rednim brojem 1., za radna mjesta 6. klasifikacijskog ranga („Službeni glasnik Zadarske županije“ broj 18/10, 14/13, 16/17).

Osnovica za izračun plaće utvrđena je Odlukom o visini osnovice za obračun plaća službenika i namještenika Zadarske županije („Službeni glasnik Zadarske županije“ broj 4/19).

**III. Način obavljanja prethodne provjere znanja i sposobnosti kandidata:**

Prethodna provjera znanja i sposobnosti kandidata temelji se na članku 22. Zakona, a provodi je tročlano Povjerenstvo za provedbu javnog natječaja imenovano od strane pročelnika Upravnog odjela za zdravstvo, socijalnu skrb, udruge i mlade.

Pravo pristupa na prethodnu provjeru znanja i sposobnosti imat će kandidati koji dostave pravovremene i potpune prijave te koji udovoljavaju propisanim i objavljenim uvjetima javnog natječaja, a poziv na prethodnu provjeru znanja i sposobnosti biti će objavljen na mrežnoj stranici Zadarske županije [www.zadarska-zupanija.hr](http://www.zadarska-zupanija.hr), te na oglasnoj ploči Doma Županije, Božidara Petranovića 8, Zadar, najmanje pet dana prije održavanja provjere.

Podnositelji nepravodobnih i nepotpunih prijava kao i podnositelji koji ne udovoljavaju propisanim i objavljenim uvjetima javnog natječaja neće se smatrati kandidatima, te će im biti upućena odgovarajuća pisana obavijest.

Pravni izvori za pripremanje kandidata za prethodnu provjeru znanja za višeg stručnog suradnika za provedbu proračuna odjela, radno mjesto broj 141., a sada 142. iz Pravilnika o unutarnjem redu upravnih tijela Zadarske županije („Službeni glasnik Zadarske županije“ broj 1/18, 2/19), u Upravnom odjelu za zdravstvo, socijalnu skrb, udruge i mlade, Odsjek za provedbu proračuna Odjela, su sljedeći:

1. Zakon o proračunu („Narodne novine“ broj 87/2008, 136/2012, 15/2015);
2. Zakon o zdravstvenoj zaštiti („Narodne novine“ broj 100/2018);
3. Odluka o izvršavanju Proračuna Zadarske županije za 2019. godinu („Službeni glasnik Zadarske županije“ broj 21/2018);
4. Statut Zadarske županije („Službeni glasnik Zadarske županije“ broj 15/2009, 7/2010, 11/2010, 4/2012, 2/2013, 14/2013, 3/2018).

Izvori za pripremu kandidata objavljeni u «Narodnim novinama» dostupni su na mrežnoj stranici <https://narodne-novine.nn.hr/>, izvori pod brojem 3. i 4 objavljen u „Službenom glasniku Zadarske županije“ dostupan je na linku <https://glasnik.zadarska-zupanija.hr/> .

Prethodna provjera znanja i sposobnosti kandidata obuhvaća:

- pisanu provjeru znanja iz područja navedenih u pravnim izvorima za pripremanje kandidata,

- intervju.

Za svaki dio provjere, kandidatima se dodjeljuje broj bodova od 1 do 10, te maksimalan broj bodova koje kandidat može ostvariti na prethodnoj provjeri znanja i sposobnosti je 20 bodova.

Pisana provjera znanja sastoji se od ukupno 20 pitanja. Bodovanje pisanog testiranja vršit će se na način da broj točnih odgovora bude podijeljen sa 2, što zaokruženo na jednu decimalu daje broj bodova postignutih na pisanom testu. Maksimalan broj bodova koji kandidat može ostvariti na pisanom testu je 10 bodova.

Smatra se da je kandidat položio pisani test ako je ostvario najmanje 50% bodova iz svakog dijela provjere znanja i sposobnosti kandidata na provedenom testiranju.

S kandidatom koji na pisanom testiranju ostvari najmanje 50% ukupnog mogućeg broja bodova, Povjerenstvo za provedbu javnog natječaja provest će intervju.

Povjerenstvo kroz intervju s kandidatima utvrđuje interese, profesionalne ciljeve i motivaciju kandidata za rad na radnom mjestu za koje je podnio prijavu.

Intervju se boduje na način da svaki član Povjerenstva boduje kandidata, od 1 do 10, te se zbroj njihovih bodova dijeli s brojem članova Povjerenstva, i dobiveni iznos čini (prosjek) bodovne ocjene.

Maksimalan broj bodova koji kandidat može ostvariti na intervjuu je 10 bodova.

**IV. U nastavku donosimo još nekoliko informacija o javno natječajnom postupku:**

1. Molimo podnositelje u prijavi navesti sve podatke i priložiti svu traženu dokumentaciju naznačenu u javnom natječaju budući da manjak samo jednog dokumenta isključuje podnositelja iz statusa kandidata. Ukoliko utvrdite da je potrebno dopuniti prijavu koju ste već podnijeli, to je moguće učiniti zaključno do posljednjeg dana za podnošenje prijave na javni natječaj.
2. Izvadak iz Zakona o službenicima i namještenicima u lokalnoj i područnoj (regionalnoj) samoupravi („Narodne novine“ 86/08, 61/11, 4/18), a koji se odnosi na natječajni postupak, dostupan je na linku [izvadak iz zakona](file:///C:\Users\Anita\Documents\NATJEČAJ\NATJEČAJ%202016\JOSIP\izvadak%20iz%20zakona.PDF).

Riječni i pojmovni skupovi u ovom dokumentu koji imaju rodno značenje, bez obzira jesu li korišteni u muškom i ženskom rodu, odnose se na jednak način na muški i ženski rod.

Ovaj dokument objavljen je na mrežnoj stranici Zadarske županije [www.zadarska-zupanija.hr](http://www.zadarska-zupanija.hr)

i na oglasnoj ploči Doma Županije dana 23. travnja 2019. godine.

**PROČELNIK**

**v.r. Bernard Maruna, dipl. iur.**